UPDATE Daniel Niculae, președintele Rapid, adus cu mascații la audieri / E suspect într-un dosar, alături de mai mulți membri ai galeriei / Dan Șucu: Are legătură cu arme, muniții, chiar nu are sens!
Președintele clubului de fotbal Rapid București, Daniel Niculae, a fost dus la audieri la Parchetul de pe lângă Tribunalul București, în această dimineață într-un dosar care privește constituirea unui grup infracțional organizat, distrugere prin incendiere și tulburarea ordinii publice, susțin surse G4Media.
UPDATE
Surse G4Media spun că începând cu luna septembrie 2023, Ungurean Georgian-Liviu zis "Bocciu", liderul galeriei Rapid, a inițiat un grup de 3 persoane, la care s-au adăugat apoi alți 13 membri ai galeriei pentru a introduce şi folosi materiale pirotehnice pe stadion.
Aceștia ar fi beneficiat şi de sprijinul unor angajați din cadrul Clubului Sportiv Rapid Bucureşti, precum şi al altor suporteri din alte oraşe (Ploieşti, Iaşi), care îi ajutau să intre pe stadioane cu materiale pirotehnice.
UPDATE
Au fost puse joi în aplicare 19 mandate de percheziție domiciliară și 28 de mandate de aducere, în Municipiul București și județele Ilfov, Prahova și Iași, în acest dosar, anunță Direcția Generală de Poliţie a Municipiului București.
Sunt efectuate cercetări pentru constituirea unui grup infracțional organizat, distrugere prin incendiere, tulburarea ordinii publice prin violență asupra bunurilor, orice operațiuni cu articole pirotehnice fără drept, prevăzute de articolul 37 lit. a din Legea 126/1995.
"Persoanele vizate vor fi conduse la audieri, în baza mandatelor de aducere care vor fi puse în aplicare, în vederea dispunerii măsurilor legale ce se impun.
Cercetările sunt continuate de către Parchetului de pe lângă Tribunalul București, împreună cu Serviciul Grupuri Infracționale Violente, sub aspectul săvârșirii infracțiunilor de constituirea unui grup infracțional organizat, distrugere prin incendiere si tulburarea ordinii și liniștii publice.
Acțiunea beneficiază de sprijinul Inspectoratului de Poliție Județean Iași, precum și de sprijinul echipelor de intervenție din cadrul Inspectoratului General al Jandarmeriei Române și al Direcției Generale de Jandarmi a Municipiului București", se precizează într-un comunicat de presă.
Articolul inițial:
Daniel Niculae a devenit președintele celor de la Rapid în anul 2021, după ce s-a retras din activitate în 2018.
În cariera sa de jucător, Daniel Niculae a mai activat la echipe precum Extensiv Craiova, Auxerre, AS Monaco, AS Nancy, Kuban Krasnodar și Astra Giurgiu.
"Are legătură cu arme, muniții, chiar nu are sens! Chiar nu înţeleg despre ce poate să fie vorba. Eu ştiu că ultimul eveniment pe care l-am avut împreună a fost superb. Nu cunosc detalii, probabil vor apărea într-o perioadă foarte scurtă", a afirmat Dan Șucu, acționarul principal al clubului Rapid, conform as.ro.
Niculae a primit în martie 2006 Medalia "Meritul Sportiv" clasa a II-a cu o baretă din partea președintelui României de atunci, Traian Băsescu, deoarece a făcut parte din echipa Rapidului care a obținut calificarea în sferturile Cupei UEFA 2005-2006.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank